Situație absurdă în Bacău. Un angajat de la drumuri a asfaltat o groapă cu materialul de prisos și riscă închisoarea
Angajatul unei firme din Bacău riscă o amendă usturătoare sau chiar închisoarea, pentru că ... a asfaltat câteva gropi, pe o stradă din oraş.
Cei care locuiesc în zonă au apreciat gestul, mai ales că strada e o colecție de cratere, iar sesizările din ultimii ani le-au fost ignorate. Autorităţile spun însă că lucrarea nu a fost autorizată şi, potrivit legii, carosabilul trebuie readus... la starea inițială.
Bărbatul care a astupat gropile lucrează la o firmă care are contract cu primăria. După ce a terminat o lucrare în zonă a rămas cu asfalt, așa că l-a folosit ca să astupe și câteva gropi. Un trecător a făcut poze, le-a postat pe o reţea socială şi aşa au început problemele. Localnicii nu înţeleg de ce trebuie pedepsit binefăcătorul lor, mai ales că strada a fost mereu un dezastru.
Mihai Nicolae: "Nu-l cunosc dar a avut o iniţiativă bună, zic".
Reporter: "Există riscul să fie tras la ăspundere, că e domeniu public şi nu ar fi avut voie. Nu ştiu, e aberant probabil, că erau banii statului. Dacă vă uitaţi puţin în spate trebuia făcut mai mult de atât"
Maria Puiu: "Vedeţi dumneavoastră şi mai încolo dacă mergeţi, tot la fel este. Găuri peste tot."
Reporter: A făcut bine că a turnat omul ăla acolo asfaltul?
Maria Puiu: "A făcut bine, zic eu".
Reporter: Dacă-şi ia amendă?
Maria Puiu: "Asta nu ştiu."
Cei care au maşini spun că strada e o înlănţuire de cratere de câțiva ani, iar reclamaţii s-au tot făcut, dar degeaba.
Localnic: "Nu se mai poate circula efectiv. Pe bucata asta până pe Constanţei nu poţi circula, îţi rupi maşina în două."
Reporter: Sunt pasibili de amendă.
Localnic: "Mi se pare absurd. Normal ar fi să vină să asfalteze, să trăim şi noi civilizat nu mai rău ca la ţară"
Reprezentanţii primăriei spun că lucrarea nu avea avizele necesare şi este ilegală.
Andreea Negru, purtător de cuvânt Primăria Bacău: "Unul dintre angajaţii companiei cu care avem contract pentru asfaltare în cartierul respectiv a luat decizia de a utiliza materialul rămas de la asfaltare pe această stradă, care nu este inclusă în contract şi a acoperit o groapă mai adâncă. Urmează să evaluăm situaţia şi să luăm deciziile potrivite."
Potrivit legii, "efectuarea unor lucrări de construire, modificare, modernizare sau reabilitare a drumului public (..), fără autorizaţie de construcţie eliberată în condiţiile legii (...)" se pedepseşte cu închisoare de la 6 luni la 3 ani sau cu amendă.